《解梅嘲》
宋代·舒岳祥

昨夜鸺鹠声婉娈，斗觉春随呼唤转。
今朝检历知立春，屋角梅花笑初囅。
向人带笑复含嗔，嗔我今为异代民。
我语梅花勿嗔笑，四海已非唐日照。
尔花也是易姓花，憔悴荒园守空峤。
阆风自是可怜人，六十年来逢立春。
安危治乱几番见，到此三年哭断魂。
我是先朝前进士，贱无职守不得死。
难学夷齐饿首阳，聊效陶潜书甲子。
星回世换市朝新，头白空山与鬼邻。
更有横金拖紫客，临危不死稳藏身。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。